SKRIFTLIG FORESPØRGSEL E-2916/01

af Pere Esteve (ELDR) til Kommissionen

(17. oktober 2001)

Om: Indførelse af en afgift på flybrændstof

I Kommissionens hvidbog om Transport tales der blandt andet for, at forurenende fly ikke skal belaste det europæiske luftrum.

Kommissionen undersøger blandt andet den mulighed at indføre en afgift på flybrændstof. En sådan afgift kunne også for luftfartsselskaberne være et incitament til at forbedre flyflåden og herigennem mindske deres CO2-emissioner.

Undertegnede glæder sig over Kommissionens initiativ til udvikling af en mere miljørigtig transportmodel.

Imidlertid er flytransport for De Baleariske Øers vedkommende blevet en nødvendighed, da mulighederne for andre transportformer er begrænsede. Transport over land er umulig, og transporten til søs er begrænset både mht. afgange og bestemmelsessteder på det spanske fastland, som omfatter havnene Denia, Valencia og Barcelona.

Endvidere kan afgiften på flybrændstof, hvis den anvendes i fuld udstrækning, komme i modstrid med særordningen for De Baleariske Øer, der har til formål at kompensere for merudgifterne ved denne regions karakter, både i forbindelse med passagertransport og erhvervsmæssig godstransport.

1. Er Kommissionen opmærksom på de uønskede konsekvenser, som ovennævnte afgift kunne få i de regioner, hvor der ikke er noget alternativ til lufttrafik, som det er tilfældet med De Baleariske Øer?

2. Agter Kommissionen at træffe særlige foranstaltninger med henblik på tilfælde som dette?

Svar afgivet på Kommissionens vegne af Loyola de Palacio

(6. marts 2002)

1. Hvidbogen Den europæiske transportpolitik frem til 2010: de svære valg(1) behandler spørgsmålet om afgift på flybrændstof. Den bemærker, at Rådet af økonomi- og finansministre allerede har godkendt en henstilling om, at medlemsstaterne bør arbejde nærmere sammen med organisationen for international civil luftfart med henblik på at indføre en afgift på flybrændstof og andre instrumenter med lignende virkning. Hvidbogen erkender også, at en afgift på flybrændstof skal være ikke-diskriminerende hvad angår luftfartsselskabets nationalitet eller status og at det i Europa betyder, at den skal gælde for alle, inkl. fly fra tredjelande, som flyver inden for Fællesskabets grænser. Dette betyder, at al brændstof pålægges de samme afgifter uafhængig af region eller rute.

Hvis der ikke er enighed på internationalt plan, og Fællesskabet ønsker at indføre en afgift på flybrændstof foreslår hvidbogen at man nøjes med kun at lægge afgifter på ruter, hvor der findes alternative transportmåder, f.eks. højhastighedsjernbane et sådant system anvendes allerede i Sverige. Et sådant system indebærer, at der ikke er afgifter på flyvninger til og fra regioner, hvor der ikke er konkurrerende transportmåder.

Hvis der indførtes en almindelig afgift, kan de spanske myndigheder dog, hvis de ønsker det, afbalancere afgiftens negative virkninger for indbyggerne på Balearerne ved at pålægge forpligtelser til offentlig tjenester i medfør af artikel 4 i Rådets forordning (EØF) nr. 2408/92 om EF-luftfartsselskabers adgang til luftruter inden for Fællesskabet(2). Hvis det udelukkende drejer sig om passagertransport, kan de også beslutte, at transporten er af social karakter og give direkte støtte til passagerne, under forudsætning af, at bestemmelserne i EF-traktaten, artikel 87, stk. 2, litra a) (tidl. artikel 92), overholdes (navnlig bestemmelsen om, at tjenesteydere ikke må forskelsbehandles).

2. Kommissionen ser også på en række andre markedsbaserede og tekniske foranstaltninger til at nedskære emissioner fra fly, og sikre, at der tages hensyn til fjerntliggende regioners interesser, når der fremsættes forslag i denne forbindelse.

(1) KOM(2001) 370 endelig udg.

(2) EFT L 240 af 24.8.1992.